钦定古今图书集成/历象汇编/岁功典/第076卷 > 《荆楚岁时记》 > 九日事考
## 钦定古今图书集成/历象汇编/岁功典/第076卷 > 《荆楚岁时记》 > 九日事考

九月九日，四民并藉野饮宴。

按，杜公瞻云：九月九日宴会，未知起于何代，然自汉至宋未改。今北人亦重此节，佩茱萸，食饵，饮菊花酒，云令人长寿。近代皆宴设于台榭。又《续齐谐记》云：“汝南桓景随费长房游学，长房谓之曰：‘九月九日，汝南当有大灾厄，急令家人缝囊盛茱萸系臂上，登山饮菊花酒，此祸可消’。” 景如言，举家登山，夕还，见鸡犬牛羊一时暴死。长房闻之曰：“此可代也。” 今世人九日登高饮酒，妇人带《茱萸囊》，始于此。